text: Billund Airport får drømmestart på året
  01 april 2016 kl. 11.23
  Over en halv million rejsende har i årets første kvartal benyttet lufthavnen i Billund og det er den bedste start nogensinde.
  
  2016 har foreløbig fået jublen til at nå nye højder i Billund. Med 554.313 passagerer, der har rejst til eller fra Billund, så er det et samlet tal, der vækker begejstring og sætter ny rekord.
  -Selvom vi godt ved, at marts og april måned svinger år efter år på grund af påsken og dermed kan gøre sammenligningerne fra år til år svære, er der fortsat tale om en positiv udvikling, lyder det fra Lufthavnsdirektør Kjeld Zacho Jørgensen.
  I forhold til 2015 har det første kvartal givet en stigning på knap seks procent, bl.a. fordi der er kommet flere charterrejsende.
  Også i forhold til de kommende måneder er der optimisme i Billund. Fra 4. april starter Finnair op i Billund og fra 3. maj gælder det også for British Airways.
  